CELEX: 22022A0323(07)
Language: hu
Date: 2021-11-23 00:00:00
Title: Nemzetközi megállapodás egyrészről az Európai Unió, másrészről Koszovó * között, Koszovónak az uniós Horizont Európa kutatási és innovációs keretprogramban való részvételéről

2022.3.23.   
               
               
                  HU
               
               
                  Az Európai Unió Hivatalos Lapja
               
               
                  L 95/95
               
            
         NEMZETKÖZI MEGÁLLAPODÁS
         egyrészről az Európai Unió, másrészről Koszovó (*1) között, Koszovónak az uniós Horizont Európa kutatási és innovációs keretprogramban való részvételéről
         
            
         Az Európai Bizottság (a továbbiakban: a Bizottság), az Európai Unió nevében eljárva,
         egyrészről,
         valamint
         Koszovó kormánya (a továbbiakban: Koszovó),
         másrészről,
         a továbbiakban: a Felek,
         Mivel az Európai Unió és Koszovó közötti, a Koszovó uniós programokban való részvételére vonatkozó általános alapelvekről szóló keretmegállapodás (1) kimondja, hogy a Koszovónak az egyes programokban történő részvételére vonatkozó egyedi feltételeket – különös tekintettel a fizetendő pénzügyi hozzájárulásra – a Bizottság és az illetékes koszovói hatóságok közötti egyetértési megállapodásban kell meghatározni,
         MIVEL az (EU) 2021/695 európai parlamenti és tanácsi rendelet (2) létrehozta az Európai Unió Horizont Európa kutatási és innovációs keretprogramját (a továbbiakban: Horizont Európa program),
         FIGYELEMBE VÉVE az Európai Unió arra irányuló erőfeszítéseit, hogy élen járjon a reagálásban, egyesítve erejét nemzetközi partnereivel a globális kihívások kezelése érdekében, összhangban az ENSZ „Alakítsuk át világunkat: a 2030-ig tartó időszakra vonatkozó fenntartható fejlődési menetrend” című dokumentumában foglalt, az embereket, a bolygót és a jólétet szem előtt tartó cselekvési tervvel, valamint elismerve, hogy a kutatás és az innováció az innováción alapuló fenntartható növekedés, valamint a gazdasági versenyképesség és vonzerő kulcsfontosságú mozgatórugói és alapvető eszközei,
         ELISMERVE az (EU) 2021/695 rendeletben meghatározott általános elveket,
         ELISMERVE a megújult Európai Kutatási Térség célkitűzéseit a közös tudományos és technológiai térség létrehozása, a kutatás és innováció egységes piacának megteremtése, az egyetemek közötti együttműködésnek, a bevált gyakorlatok cseréjének és a vonzó kutatói pályáknak az előmozdítása és megkönnyítése, a kutatók határokon átnyúló és ágazatközi mobilitásának megkönnyítése, a tudományos ismeretek és az innováció szabad mozgásának előmozdítása, a tudományos élet szabadsága és a tudományos kutatás szabadsága tiszteletben tartásának előmozdítása, a tudományos oktatási és kommunikációs tevékenységek támogatása, valamint a részt vevő gazdaságok versenyképességének és vonzerejének ösztönzése érdekében, továbbá nyugtázva, hogy a társult országok kulcsfontosságú partnerek ebben a törekvésben,
         HANGSÚLYOZVA az európai partnerségek szerepét, amelyek Európa némely legsürgetőbb kihívását kezelik olyan összehangolt kutatási és innovációs kezdeményezések révén, amelyek jelentősen hozzájárulnak az Európai Unió kritikus tömeget és hosszú távú jövőképet igénylő kutatási és innovációs prioritásaihoz, valamint rámutatva a társult országok e partnerségekben való részvételének fontosságára,
         FIGYELEMBE VÉVE, hogy a kutatás és az innováció a nyugat-balkáni régióban alapvető fontosságúnak bizonyult az együttműködés és az olyan közös kutatási és innovációs projektek finanszírozása tekintetében, amelyek lehetővé teszik a kiválósághoz, az ismeretekhez, az innovációhoz, a hálózatokhoz és a kutatási erőforrásokhoz való kölcsönös hozzáférést. Értékes lehetőségeket teremtett a humán fejlődés számára, és növelte annak esélyét, hogy sikerüljön közös megoldásokat találni a regionális és globális kihívásokra,
         TÖREKEDVE a kölcsönösen előnyös feltételek megteremtésére a munkahelyek létrehozásához, a Felek innovációs ökoszisztémáinak megerősítéséhez és támogatásához, segítve a vállalkozásokat az innovációban és a Felek piacain való terjeszkedésben, valamint megkönnyítve az innováció elterjedését, bevezetését és hozzáférhetőségét, ideértve a kapacitásépítő tevékenységeket is,
         FELISMERVE, hogy az egymás kutatási és innovációs programjaiban való kölcsönös részvétel várhatóan kölcsönös előnyökkel jár, ugyanakkor tudomásul véve, hogy a Felek fenntartják a jogukat arra, hogy korlátozzák vagy feltételekhez kössék a kutatási és innovációs programjaikban való részvételt, ideértve különösen a stratégiai eszközeikkel, érdekeikkel, autonómiájukkal vagy biztonságukkal kapcsolatos cselekvéseket,
         FIGYELEMBE VÉVE a Feleknek a kutatás és az innováció területén fennálló közös céljai, értékei és szoros kapcsolatait, és felismerve a Felek azon közös kívánságát, hogy továbbfejlesszék, szorosabbra fűzzék, ösztönözzék és bővítsék kapcsolataikat és együttműködésüket,
         A KÖVETKEZŐKBEN ÁLLAPODTAK MEG:
         
            1. cikk
            A társulás hatálya
            
               1.   Koszovó társult országként részt vesz a Horizont Európa programnak, az (EU) 2021/695 rendelet 4. cikkében említett és az (EU) 2021/764 határozattal (3) létrehozott – azok mindenkori legfrissebb változata szerinti – egyedi program keretében végrehajtott kutatási és innovációs keretprogramnak (a továbbiakban: Horizont Európa program) valamennyi részében, és hozzájárul azokhoz, valamint pénzügyi hozzájárulást nyújt az Európai Innovációs és Technológiai Intézetnek.
            
            
               2.   A koszovói jogalanyoknak a tudományos és innovációs társulásokban való részvételére az (EU) 2021/819 európai parlamenti és tanácsi rendelet (4) és az (EU) 2021/820 határozat (5) alkalmazandó, azok legfrissebb változatában.
            
         
         
            2. cikk
            A Horizont Európa programban való részvétel feltételei
            
               1.   Koszovó az Európai Unió és Koszovó közötti, a Koszovó uniós programokban való részvételére vonatkozó általános alapelvekről szóló keretmegállapodásban meghatározott, továbbá az e megállapodásban, az e megállapodás 1. cikkében említett jogi aktusokban és a Horizont Európa program végrehajtására vonatkozó egyéb szabályokban rögzített feltételekkel vesz részt a Horizont Európa programban, azok mindenkori legfrissebb változata szerint.
            
            
               2.   Amennyiben az e cikk (1) bekezdésében említett feltételek – többek között az (EU) 2021/695 rendelet 22. cikke (5) bekezdésének végrehajtása révén – másként nem rendelkeznek, a Koszovóban letelepedett jogalanyok az Európai Unióban letelepedett jogalanyokra alkalmazandó feltételekkel egyenértékű feltételek mellett vehetnek részt a Horizont Európa program közvetett tevékenységeiben, ideértve az európai uniós korlátozó intézkedések tiszteletben tartását is (6).
            
            
               3.   Annak eldöntése előtt, hogy a Koszovóban letelepedett jogalanyok jogosultak-e az (EU) 2021/695 rendelet 22. cikkének (5) bekezdése szerinti, az Európai Unió stratégiai jelentőségű vagyonához, érdekeihez, autonómiájához vagy biztonságához kapcsolódó tevékenységekben való részvételre, a Bizottság konkrét információkat vagy biztosítékokat kérhet, ideértve például a következőket:
               
                           a)
                        
                        
                           arra vonatkozó információk, hogy az Európai Unióban letelepedett jogalanyok számára kölcsönös hozzáférést biztosítottak-e vagy fognak biztosítani Koszovó olyan meglévő és tervezett programjaihoz, projektjeihez, fellépéseihez vagy azok részeihez, amelyek egyenértékűek a Horizont Európa érintett tevékenységével;
                        
                     
                           b)
                        
                        
                           tájékoztatás arról, hogy Koszovó rendelkezik-e befektetésátvilágítási mechanizmussal, és biztosítékokat nyújt-e arra vonatkozóan, hogy Koszovó hatóságai jelentést tesznek a Bizottságnak és konzultálnak a Bizottsággal minden olyan lehetséges esetben, amikor a mechanizmust alkalmazva tudomást szereznek arról, hogy egy Koszovón kívül letelepedett vagy Koszovón kívülről ellenőrzött szervezet külföldi befektetést/átvételt tervez egy olyan koszovói jogalany vonatkozásában, amely a Horizont Európa programból finanszírozást kapott az Európai Unió stratégiai eszközeihez, érdekeihez, autonómiájához vagy biztonságához kapcsolódó tevékenységekre, feltéve, hogy a Bizottság a jogalanyokkal kötött támogatási megállapodások aláírását követően eljuttatja Koszovónak a Koszovóban letelepedett érintett jogalanyok jegyzékét; valamint
                        
                     
                           c)
                        
                        
                           biztosítékok arra vonatkozóan, hogy a Koszovóban letelepedett szervezetek által az érintett tevékenységek keretében kifejlesztett, illetve elért eredmények, technológiák, szolgáltatások és termékek egyike sem tartozik az uniós tagállamokba irányuló exportjukat érintő korlátozások hatálya alá a tevékenység időtartama alatt és a tevékenység befejezését követő négy éven keresztül. Koszovó évente, a tevékenység időtartama alatt és a tevékenység befejezését követően négy évig megosztja az exportkorlátozások alanyainak naprakész listáját.
                        
                     
            
               4.   A Koszovóban letelepedett jogalanyok az Európai Unióban letelepedett jogalanyokkal azonos feltételek mellett vehetnek részt a Közös Kutatóközpont (JRC) tevékenységeiben, kivéve, ha korlátozásokra van szükség, biztosítandó az összhangot az e cikk (2) és (3) bekezdésének alkalmazásából eredő részvételi körrel.
            
            
               5.   Ha az Európai Unió az Európai Unió működéséről szóló szerződés 185. és 187. cikkének alkalmazása révén hajtja végre a Horizont Európa programot, akkor Koszovó és a koszovói jogalanyok részt vehetnek az említett rendelkezések alapján létrehozott jogi struktúrákban, összhangban az e jogi struktúrák létrehozása céljából elfogadott vagy elfogadandó európai uniós jogi aktusokkal.
            
            
               6.   Koszovó képviselői szavazati jog nélkül és a Koszovót érintő pontok tekintetében megfigyelőként részt vehetnek az (EU) 2021/764 határozat 14. cikkében említett bizottságban.
               Ezek a bizottságok szavazások alkalmával Koszovó képviselői nélkül üléseznek.
               A szavazás eredményéről tájékoztatják Koszovót.
               Az e bekezdés szerinti részvételre – az információk és az iratok kézhezvételére vonatkozó eljárásokat is beleértve – ugyanazok az alaki szabályok irányadók, mint az Európai Unió tagállamainak képviselői esetében.
            
            
               7.   Koszovót az Európai Kutatási Térséggel Foglalkozó Bizottságban és annak alcsoportjaiban a társult országok esetében alkalmazandó képviseleti és részvételi jogok illetik meg.
            
            
               8.   Koszovó képviselői szavazati jog nélkül megfigyelőként részt vehetnek a JRC kormányzótanácsában. E feltétel figyelembevételével erre a részvételre ugyanazok a szabályok és eljárások vonatkoznak, mint az európai uniós tagállamok képviselőire, ideértve a Koszovót érintő pontokkal kapcsolatos felszólalási jogokat és az ilyen pontokkal kapcsolatos információk és iratok kézhezvételére vonatkozó eljárásokat is.
            
            
               9.   Koszovó a 723/2009/EK tanácsi rendelet (7) legfrissebb változatának és az ERIC létrehozásáról szóló jogi aktusnak megfelelően részt vehet az európai kutatási infrastruktúráért felelős konzorciumban (ERIC).
            
            
               10.   A koszovói képviselőknek és szakértőknek az (EU) 2021/764 határozat 14. cikkében említett bizottság munkájában megfigyelőként történő részvételével, illetve a Horizont Európa program végrehajtásával összefüggő egyéb találkozókon való részvételével kapcsolatos úti- és tartózkodási költségeket az Európai Unió megtéríti, ugyanolyan alapon, mint az európai uniós tagállamok képviselőinek esetében, és a rájuk érvényes eljárásoknak megfelelően.
            
            
               11.   A Felek a hatályos rendelkezések keretében mindent megtesznek, hogy megkönnyítsék az e megállapodás hatálya alá tartozó tevékenységekben részt vevő tudományos munkatársak szabad mozgását és tartózkodását, valamint az ilyen tevékenységekhez való felhasználásra szánt áruk és szolgáltatások határkeresztező mozgását.
            
            
               12.   Koszovó adott esetben megtesz minden szükséges intézkedést annak biztosítására, hogy a Koszovóban vásárolt vagy Koszovóba importált olyan áruk és szolgáltatások, amelyeket részben vagy egészben az e megállapodással összhangban végzett tevékenységek megvalósítása céljából kötött támogatási megállapodások és/vagy szerződések alapján finanszíroznak, mentesek legyenek a Koszovóban alkalmazandó vámok, behozatali vámok és egyéb adóterhek alól, beleértve a hozzáadottérték-adót is.
            
         
         
            3. cikk
            Pénzügyi hozzájárulás
            
               1.   Koszovó, illetve a koszovói jogalanyok Horizont Európa programban való részvételének feltétele, hogy Koszovó pénzügyileg hozzájáruljon a programhoz és az Európai Unió általános költségvetése (a továbbiakban: az uniós költségvetés) keretében fedezett vonatkozó irányítási, végrehajtási és működési költségekhez.
            
            
               2.   A pénzügyi hozzájárulás a következők összege:
               
                           a)
                        
                        
                           operatív hozzájárulás; valamint
                        
                     
                           b)
                        
                        
                           részvételi díj.
                        
                     
            
               3.   A pénzügyi hozzájárulás két részletben teljesített éves befizetés formáját ölti, és legkésőbb májusban és júliusban esedékes.
            
            
               4.   Az operatív hozzájárulás a program operatív és támogatási kiadásait fedezi, és mind a kötelezettségvállalási, mind a kifizetési előirányzatok tekintetében kiegészíti a Horizont Európa programra véglegesen elfogadott uniós költségvetésben szereplő összegeket, beleértve az (EU, Euratom) 2018/1046 európai parlamenti és tanácsi rendelet (8) legfrissebb változata (a továbbiakban: a költségvetési rendelet) 15. cikkének (3) bekezdésében említett, újból rendelkezésre bocsátott visszavont kötelezettségvállalásoknak megfelelő előirányzatokat is, és megnövelve azokkal a külső címzett bevételekkel, amelyek nem a Horizont Európa program számára más adományozók által nyújtott pénzügyi hozzájárulásokból származnak (9).
               A Covid19-válság utáni helyreállítás támogatására szolgáló Európai Uniós Helyreállítási Eszköz létrehozásáról szóló (EU) 2020/2094 tanácsi rendelet (10) 3. cikkének (1) bekezdése alapján a Horizont Európa programhoz rendelt külső címzett bevételek esetében ennek a növekménynek meg kell felelnie a költségvetési tervezetet kísérő dokumentumokban a Horizont Európa program tekintetében feltüntetett éves előirányzatoknak.
            
            
               5.   A kezdeti operatív hozzájárulás a Koszovó piaci áron számított bruttó hazai termékének (GDP) az Európai Unió piaci áron számított GDP-jéhez viszonyított arányaként meghatározott hozzájárulási kulcson alapul. Az alkalmazandó, piaci áron számított GDP-ket az erre a célra kijelölt bizottsági szolgálatok a költségvetési számításokhoz rendelkezésre álló legfrissebb statisztikai adatok alapján határozzák meg az éves fizetés esedékességének évét megelőző évben. Ettől eltérve 2021-re vonatkozóan a kezdeti operatív hozzájárulásnak a 2019. évi piaci árakon számított GDP-n kell alapulnia. E hozzájárulási kulcs kiigazításait az I. melléklet tartalmazza.
            
            
               6.   A kezdeti operatív hozzájárulás kiszámításához a kiigazított hozzájárulási kulcsot az adott évre vonatkozó, véglegesen elfogadott uniós költségvetésbe a Horizont Európa finanszírozása céljából beállított és e cikk (4) bekezdésével összhangban megnövelt kezdeti kötelezettségvállalási előirányzatokra kell alkalmazni.
            
            
               7.   A részvételi díj az e cikk (5) és (6) bekezdésével összhangban kiszámított éves kezdeti operatív hozzájárulás 4 %-a, és azt az I. mellékletben meghatározottak szerint kell fokozatosan bevezetni. A részvételi díj nem képezheti visszamenőleges kiigazítás vagy korrekció tárgyát.
            
            
               8.   Az N. évre vonatkozó kezdeti operatív hozzájárulás egy vagy több egymást követő évben visszamenőlegesen kiigazítható felfelé vagy lefelé az adott N. évi kötelezettségvállalási előirányzatokra vonatkozóan tett költségvetési kötelezettségvállalások alapján – amelyeket e cikk (4) bekezdésével összhangban növelnek –, valamint azok jogi kötelezettségvállalások révén történő végrehajtása és visszavont kötelezettségvállalásai alapján. Az e cikkben foglaltak végrehajtására vonatkozó részletes rendelkezéseket az I. melléklet tartalmazza.
            
            
               9.   Az Európai Unió Koszovó rendelkezésére bocsátja azon, a Koszovó pénzügyi részvételére vonatkozó, költségvetési, számviteli, teljesítménnyel kapcsolatos, illetve értékelési információkat, amelyek az Európai Unió költségvetési és mentesítésért felelős hatóságainak a Horizont Európa programmal kapcsolatban a rendelkezésére állnak. Ezt a tájékoztatást az Európai Unió és Koszovó titoktartási és adatvédelmi szabályainak kellő figyelembevételével kell nyújtani, és az nem érinti azon információk körét, amelyeket Koszovó a III. melléklet alapján jogosult megismerni.
            
            
               10.   Koszovó valamennyi hozzájárulását, illetve az Európai Unió kifizetéseit, valamint az esedékes vagy befolyó összegek kiszámítását euróban kell teljesíteni, illetve elvégezni.
            
         
         
            4. cikk
            Automatikus korrekciós mechanizmus
            
               1.   Koszovónak a 3. cikk (8) bekezdésével összhangban kiigazított N. évi kezdeti operatív hozzájárulására automatikus korrekciós mechanizmust kell alkalmazni, amelyet az N+2. évben kell kiszámítani. Ennek a Koszovó és a koszovói jogalanyok által a Horizont Európa program azon részeiben nyújtott teljesítményen kell alapulnia, amelyeket a 3. cikk (4) bekezdésével összhangban megnövelt N. évi kötelezettségvállalási előirányzatokból finanszírozott versenypályázati támogatások révén hajtanak végre.
               Az automatikus korrekció összegét az alábbi összegek különbözete alapján kell kiszámítani:
               
                           a)
                        
                        
                           a 3. cikk (4) bekezdésével összhangban megnövelt N. évi kötelezettségvállalási előirányzatokból finanszírozott, Koszovóval vagy koszovói jogalanyokkal ténylegesen létrejött, versenypályázati támogatásokra vonatkozó jogi kötelezettségvállalások kezdeti összege; valamint
                        
                     
                           b)
                        
                        
                           a Koszovó által fizetett, a 3. cikk (8) bekezdésének megfelelően kiigazított, N. évre vonatkozó megfelelő operatív hozzájárulás, a 3. cikk (4) bekezdésével összhangban megnövelt N. évi kötelezettségvállalási előirányzatokból finanszírozott, nem beavatkozási költségek kivételével.
                        
                     
            
               2.   Amennyiben az (1) bekezdés szerinti összeg – akár pozitív, akár negatív – meghaladja a 3. cikk (8) bekezdésének megfelelően kiigazított megfelelő kezdeti operatív hozzájárulás 8 %-át, Koszovó N. évi kezdeti operatív hozzájárulását korrigálni kell. A Koszovó által az automatikus korrekciós mechanizmus keretében Koszovó kiegészítő hozzájárulásaként fizetendő, illetve a Koszovó számára a hozzájárulás csökkentéseként járó összeg az e 8 %-os küszöbértéket meghaladó összeg. A 8 %-os küszöbérték alatti összeget nem veszik figyelembe az esedékes vagy kompenzált kiegészítő hozzájárulás kiszámításakor.
            
            
               3.   Az automatikus korrekciós mechanizmus részletes szabályait az I. melléklet tartalmazza.
            
         
         
            5. cikk
            Viszonosság
            
               1.   Az Európai Unióban letelepedett jogalanyok Koszovó jogszabályainak megfelelően részt vehetnek a Horizont Európa programmal egyenértékű koszovói programokban, projektekben, fellépésekben vagy azok részeiben.
            
            
               2.   Koszovó egyenértékű programjainak, projektjeinek, fellépéseinek vagy azok részeinek nem kimerítő listáját a II. melléklet tartalmazza.
            
            
               3.   Az Unióban letelepedett jogalanyok Koszovó általi támogatása a kutatási és innovációs programok, projektek, fellépések vagy azok részei működésére irányadó koszovói jogszabályok hatálya alá tartozik. Amennyiben nem történik finanszírozás, az Unióban letelepedett jogalanyok saját eszközökkel vehetnek részt.
            
         
         
            6. cikk
            Nyílt tudomány
            A Felek programjaikban, projektjeikben, fellépéseikben vagy azok részeiben kölcsönösen előmozdítják és ösztönzik a nyílt tudományos gyakorlatokat, összhangban a Horizont Európa program szabályaival és Koszovó jogszabályaival.
         
         
            7. cikk
            Nyomon követés, értékelés és jelentéstétel
            
               1.   A Bizottság, az Európai Csalás Elleni Hivatal (OLAF) és az Európai Unió Számvevőszéke által a Horizont Európa program nyomon követésével és értékelésével összefüggésben betöltött feladatkörök sérelme nélkül a Bizottság és Koszovó partnerségi alapon folyamatosan nyomon követi Koszovó programban való részvételét.
            
            
               2.   A hatékony és eredményes pénzgazdálkodás szabályait, beleértve a pénzügyi ellenőrzést, a visszafizettetést és az e megállapodás szerinti európai uniós finanszírozással kapcsolatos egyéb csalás elleni intézkedéseket a III. melléklet állapítja meg.
            
         
         
            8. cikk
            EU–Koszovó kutatási és innovációs vegyes bizottság
            
               1.   Létrejön az EU–Koszovó kutatási és innovációs vegyes bizottság (a továbbiakban: EU–Koszovó vegyes bizottság). Az EU–Koszovó vegyes bizottság feladatai közé tartoznak a következők:
               
                           a)
                        
                        
                           e megállapodás végrehajtásának felmérése, értékelése és felülvizsgálata, különös tekintettel az alábbiakra:
                           
                                       (i)
                                    
                                    
                                       Koszovó jogalanyainak részvétele és teljesítménye a Horizont Európa programban;
                                    
                                 
                                       (ii)
                                    
                                    
                                       az egyes Feleknél letelepedett jogalanyoknak a másik Fél programjaiban, projektjeiben, fellépéseiben vagy azok részeiben való részvételére való (kölcsönös) nyitottság mértéke;
                                    
                                 
                                       (iii)
                                    
                                    
                                       a pénzügyi hozzájárulási mechanizmus és az automatikus korrekciós mechanizmus végrehajtása a 3. és 4. cikkel összhangban;
                                    
                                 
                                       (iv)
                                    
                                    
                                       információcsere és az eredmények hasznosításával, többek között a szellemitulajdon-jogokkal kapcsolatos kérdések megvizsgálása;
                                    
                                 
                     
                           b)
                        
                        
                           a Felek által a saját kutatási és innovációs programjaikhoz való hozzáférésre vonatkozóan alkalmazott vagy tervezett korlátozások megvitatása bármelyik Fél kérésére, ideértve különösen a stratégiai eszközeikhez, érdekeikhez, autonómiájukhoz vagy biztonságukhoz kapcsolódó intézkedéseket;
                        
                     
                           c)
                        
                        
                           annak vizsgálata, hogy miként lehetne javítani és fejleszteni az együttműködést;
                        
                     
                           d)
                        
                        
                           a közös érdekű kutatáshoz, innovációhoz és kutatástervezéshez kapcsolódó szakpolitikák jövőbeli irányvonalainak és prioritásainak közös megvitatása; valamint
                        
                     
                           e)
                        
                        
                           információcsere többek között az e megállapodás végrehajtása szempontjából releváns új jogszabályokról, határozatokról vagy kutatási és innovációs programokról.
                        
                     
            
               2.   Az Európai Unió és Koszovó képviselőiből álló EU–Koszovó vegyes bizottság elfogadja eljárási szabályzatát.
            
            
               3.   Az EU–Koszovó vegyes bizottság dönthet úgy, hogy eseti alapon szakértői szinten munkacsoportot/tanácsadó testületet hoz létre, amely segíthet e megállapodás végrehajtásában.
            
            
               4.   Az EU–Koszovó vegyes bizottság évente legalább egyszer ülésezik, és amennyiben különleges körülmények úgy kívánják, bármelyik Fél kérésére összeül. Az üléseket az Európai Unió és Koszovó felváltva szervezi és rendezi meg.
            
            
               5.   Az EU–Koszovó vegyes bizottság folyamatosan együttműködik a releváns információk bármely kommunikációs csatornán történő cseréjén keresztül, különösen Koszovó jogalanyainak részvételével/teljesítményével kapcsolatban. Az EU–Koszovó vegyes bizottság szükség esetén írásban is elláthatja feladatait.
            
         
         
            9. cikk
            Záró rendelkezések
            
               1.   Ez a megállapodás azon a napon lép hatályba, amikor a Felek értesítik egymást az ehhez szükséges belső eljárásaik befejezéséről.
            
            
               2.   Ezt a megállapodást 2021. január 1-jétől kell alkalmazni. A megállapodás addig marad hatályban, amíg az szükséges ahhoz, hogy lezárják a Horizont Európa programból finanszírozott valamennyi projektet vagy fellépést, valamint az Európai Unió pénzügyi érdekeinek védelméhez szükséges valamennyi intézkedést, továbbá hogy teljesítsék a Felek közötti, e megállapodás végrehajtásából eredő valamennyi pénzügyi kötelezettséget.
            
            
               3.   Az Európai Unió és Koszovó saját belső eljárásaikkal és jogszabályaikkal összhangban alkalmazhatják ideiglenesen ezt a megállapodást. Az ideiglenes alkalmazás azon a napon veszi kezdetét, amikor a Felek értesítik egymást az ehhez szükséges belső eljárásaik befejezéséről.
            
            
               4.   Amennyiben Koszovó értesíti az Európai Unió nevében eljáró Bizottságot arról, hogy nem fogja befejezni az e megállapodás hatálybalépéséhez szükséges belső eljárásait, e megállapodás ideiglenes alkalmazása az említett értesítés Bizottság általi kézhezvételének napján megszűnik, amely időpont e megállapodás alkalmazásában a megszűnés időpontját jelenti.
            
            
               5.   E megállapodás alkalmazását az Európai Unió az e megállapodás értelmében Koszovó által fizetendő pénzügyi hozzájárulás részleges vagy teljes meg nem fizetése esetén felfüggesztheti.
               A fizetés olyan elmaradása esetén, amely jelentősen veszélyeztetheti a Horizont Európa program végrehajtását és irányítását, a Bizottság hivatalos emlékeztető levelet küld. Amennyiben a hivatalos emlékeztető levelet követő 20 munkanapon belül nem történik meg a fizetés, a Bizottság hivatalos értesítő levélben értesíti Koszovót e megállapodás alkalmazásának felfüggesztéséről, amely 15 nappal az értesítés Koszovó általi kézhezvételét követően lép hatályba.
               E megállapodás alkalmazásának felfüggesztése esetén a Koszovóban letelepedett jogalanyok nem vehetnek részt a felfüggesztés hatálybalépésekor még le nem zárult odaítélési eljárásokban. Az odaítélési eljárás akkor tekintendő lezárultnak, ha az eljárás eredményeként jogi kötelezettségvállalásokra került sor.
               A felfüggesztés nem érinti a Koszovóban letelepedett jogalanyokkal a felfüggesztés hatálybalépése előtt vállalt jogi kötelezettségeket. Ezekre a jogi kötelezettségvállalásokra továbbra is alkalmazandó ez a megállapodás.
               Az Európai Unió haladéktalanul értesíti Koszovót, amint az Európai Unió megkapta az esedékes pénzügyi hozzájárulás teljes összegét. A felfüggesztést ezen értesítéssel azonnali hatállyal meg kell szüntetni.
               A felfüggesztés megszüntetésének időpontjától kezdve Koszovó jogalanyai ismét támogathatók az ezen időpont után indított odaítélési eljárásokban, valamint az ezen időpont előtt indított azon odaítélési eljárásokban, amelyek esetében a pályázatok benyújtási határideje még nem járt le.
            
            
               6.   A megállapodást bármely Fél bármikor felmondhatja, felmondási szándékáról írásbeli értesítést küldve a másik Fél számára. A felmondás három naptári hónappal azután lép hatályba, hogy az erről szóló írásbeli értesítés megérkezik a címzetthez. E megállapodás alkalmazásában a felmondás hatálybalépésének napja jelenti a megszűnés időpontját.
            
            
               7.   Amennyiben e cikk (4) bekezdésével összhangban e megállapodás ideiglenes alkalmazása megszűnik, vagy a megállapodást e cikk (6) bekezdésével összhangban felmondják, a Felek megállapodnak abban, hogy:
               
                           (a)
                        
                        
                           azok a projektek vagy fellépések, amelyek tekintetében e megállapodás ideiglenes alkalmazása során és/vagy hatálybalépése után és e megállapodás alkalmazásának megszűnése vagy felmondása előtt jogi kötelezettségvállalásokra került sor, mindaddig folytatódnak, amíg az e megállapodásban megállapított feltételek szerint meg nem valósulnak;
                        
                     
                           (b)
                        
                        
                           az arra az N. évre vonatkozó éves pénzügyi hozzájárulást, amely során e megállapodás ideiglenes alkalmazása megszűnik vagy a megállapodást felmondják, a 3. cikkel összhangban teljes egészében meg kell fizetni. Az N. évi operatív hozzájárulást a 3. cikk (8) bekezdésével összhangban ki kell igazítani és e megállapodás 4. cikkével összhangban korrigálni kell. Az N. évre fizetett részvételi díj nem módosítható vagy korrigálható;
                        
                     
                           (c)
                        
                        
                           azt az évet követően, amelyben e megállapodás ideiglenes alkalmazása megszűnik vagy a megállapodást felmondják, az e megállapodás alkalmazásának éveire fizetett kezdeti operatív hozzájárulásokat a 3. cikk (8) bekezdésével összhangban ki kell igazítani, és e megállapodás 4. cikkével összhangban automatikus korrekciónak kell alávetni.
                        
                     A Felek a megállapodás felmondásából vagy ideiglenes alkalmazásának megszüntetéséből fakadó bármely egyéb következményt közös megegyezéssel rendezik.
            
            
               8.   E megállapodás csak írásban, a Felek közös egyetértésével módosítható. A módosítások hatálybalépésére ugyanazt az eljárást kell alkalmazni, mint amely e megállapodás hatálybalépésére alkalmazandó.
            
            
               9.   Az e megállapodáshoz csatolt mellékletek e megállapodás szerves részét képezik.
               Ez a megállapodás két eredeti példányban készült angol nyelven.
            
         
         
            Kelt Brüsszelben, a 2021. év december havának 7. napján, valamint Prištinában, a 2021. év november havának 23. napján.
            
               
                  Az Európai Bizottság részéről, az Európai Unió nevében,
               
               Marija GABRIEL
               
                  az innovációért, a kutatásért, a kultúráért, az oktatásért és az ifjúságért felelős biztos
               
            
            
               
                  Koszovó részéről,
               
               Arbërie NAGAVCI,
               
                  oktatási, tudományügyi, technológiai és innovációs miniszter
               
            
         
         
            (*1)  Ez a megnevezés nem érinti a jogállással kapcsolatos álláspontokat, továbbá összhangban van az 1244/1999 sz. ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.
         
            (1)  Az Európai Unió és Koszovó* közötti, a Koszovó uniós programokban való részvételére vonatkozó általános alapelvekről szóló keretmegállapodás (HL L 195., 2017.7.27., 3. o.).
         
            (2)  Az Európai Parlament és a Tanács (EU) 2021/695 rendelete (2021. április 28.) a Horizont Európa kutatási és innovációs keretprogram létrehozásáról, valamint részvételi és terjesztési szabályainak megállapításáról, továbbá az 1290/2013/EU és az 1291/2013/EU rendelet hatályon kívül helyezéséről (HL L 170., 2021.5.12., 1. o.).
         
            (3)  A Tanács (EU) 2021/764 határozata (2021. május 10.) a Horizont Európa kutatási és innovációs keretprogram végrehajtását szolgáló egyedi program létrehozásáról és a 2013/743/EU határozat hatályon kívül helyezéséről (HL L 167 I., 2021.5.12., 1. o.).
         
            (4)  Az Európai Parlament és a Tanács (EU) 2021/819 rendelete (2021. május 20.) az Európai Innovációs és Technológiai Intézetről (átdolgozás) (HL L 189., 2021.5.28., 61. o.).
         
            (5)  Az Európai Parlament és a Tanács (EU) 2021/820 határozata (2021. május 20.) az Európai Innovációs és Technológiai Intézet (EIT) 2021–2027 közötti időszakra vonatkozó, „Európa innovációs tehetségének és kapacitásának fellendítése” című stratégiai innovációs tervéről és az 1312/2013/EU határozat hatályon kívül helyezéséről (HL L 189., 2021.5.28., 91. o.).
         
            (6)  Az uniós korlátozó intézkedéseket az Európai Unióról szóló szerződés 29. cikke vagy az Európai Unió működéséről szóló szerződés 215. cikke alapján fogadják el.
         
            (7)  A Tanács 723/2009/EK rendelete (2009. június 25.) az európai kutatási infrastruktúráért felelős konzorcium (ERIC) közösségi jogi keretéről (HL L 206., 2009.8.8., 1. o.).
         
            (8)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).
         
            (9)  Idetartoznak különösen a Covid19-válság utáni helyreállítás támogatására szolgáló Európai Uniós Helyreállítási Eszköz létrehozásáról szóló, 2020. december 14-i (EU) 2020/2094 tanácsi rendelettel (HL L 433 I., 2020.12.22., 23. o.) létrehozott Európai Uniós Helyreállítási Eszközből származó források.
         
            (10)  HL L 433 I., 2020.12.22., 23. o.
         
      
      
         
            I. MELLÉKLET
            
               A Koszovó által a Horizont Európa programhoz (2021–2027) nyújtandó pénzügyi hozzájárulásra irányadó szabályok
            
            I.   A koszovó által nyújtandó pénzügyi hozzájárulás összegének kiszámítása
            
            
                     
                        1.
                     
                     
                        Koszovó Horizont Európa programhoz való pénzügyi hozzájárulását évente, a Horizont Európa program irányításához, végrehajtásához és működtetéséhez szükséges kötelezettségvállalási előirányzatokra az uniós költségvetésben évente rendelkezésre álló, e megállapodás 3. cikkének (4) bekezdésével összhangban megnövelt összeggel arányosan és azon felül kell megállapítani.
                     
                  
                     
                        2.
                     
                     
                        Az e megállapodás 3. cikkének (7) bekezdésében említett részvételi díj a következőképpen kerül bevezetésre:
                        
                                    —
                                 
                                 
                                    2021: 0,5 %,
                                 
                              
                                    —
                                 
                                 
                                    2022: 1 %,
                                 
                              
                                    —
                                 
                                 
                                    2023: 1,5 %,
                                 
                              
                                    —
                                 
                                 
                                    2024: 2 %,
                                 
                              
                                    —
                                 
                                 
                                    2025: 2,5 %,
                                 
                              
                                    —
                                 
                                 
                                    2026: 3 %,
                                 
                              
                                    —
                                 
                                 
                                    2027: 4 %.
                                 
                              
                  
                     
                        3.
                     
                     
                        E megállapodás 3. cikkének (5) bekezdésével összhangban a Koszovó által a Horizont Európa programban való részvételéért fizetendő kezdeti operatív hozzájárulást az adott pénzügyi évekre vonatkozóan a hozzájárulási kulcs kiigazításával kell kiszámítani.
                        A hozzájárulási kulcs kiigazítása a következőképpen történik:
                        kiigazított hozzájárulási kulcs = hozzájárulási kulcs × együttható
                        A hozzájárulási kulcs kiigazítása céljából a fenti számításhoz használt együttható 0,09.
                     
                  
                     
                        4.
                     
                     
                        E megállapodás 3. cikkének (8) bekezdésével összhangban az N. év költségvetésének végrehajtására vonatkozó első kiigazítást az N+1. évben kell elvégezni, amikor az N. évi kezdeti operatív hozzájárulást felfelé vagy lefelé kell kiigazítani az alábbiak különbözetével:
                        
                                    a)
                                 
                                 
                                    az N. évre kiigazított hozzájárulási kulcsnak a következők összegére történő alkalmazásával kiszámított kiigazított hozzájárulás:
                                    
                                                i.
                                             
                                             
                                                az Európai Unió megszavazott költségvetésében az N. évre engedélyezett kötelezettségvállalási előirányzatokra és az újból rendelkezésre bocsátott visszavont kötelezettségvállalásoknak megfelelő kötelezettségvállalási előirányzatokra tett költségvetési kötelezettségvállalások összege; és
                                             
                                          
                                                ii.
                                             
                                             
                                                azok a külső címzett bevételeken alapuló kötelezettségvállalási előirányzatok, amelyek nem a többi adományozó által a Horizont Európa programhoz nyújtott pénzügyi hozzájárulásokból erednek, és amelyek az N. év végén rendelkezésre álltak (1). A Covid19-válság utáni helyreállítás támogatására szolgáló Európai Uniós Helyreállítási Eszköz létrehozásáról szóló (EU) 2020/2094 tanácsi rendelet (2) 3. cikkének (1) bekezdése alapján a Horizont Európa programhoz rendelt külső címzett bevételek esetében a kiigazított hozzájárulás kiszámításához a többéves pénzügyi keret programozásában szereplő indikatív éves összegeket kell felhasználni;
                                             
                                          
                              
                                    b)
                                 
                                 
                                    és az N. évi kezdeti operatív hozzájárulás.
                                 
                              Az N+2. évtől kezdődően és minden azt követő évben mindaddig, amíg az N. évből származó kötelezettségvállalási előirányzatokból finanszírozott és az e megállapodás 3. cikkének (4) bekezdésével összhangban megnövelt összes költségvetési kötelezettségvállalást ki nem fizetik vagy vissza nem vonják, és legkésőbb a Horizont Európa program végét követő három éven belül az Unió kiszámítja az N. évi operatív hozzájárulás kiigazítását oly módon, hogy csökkenti Koszovó operatív hozzájárulását az N. évi kiigazított hozzájárulási kulcsnak az uniós költségvetésből vagy az újból rendelkezésre bocsátott visszavont kötelezettségvállalásokból finanszírozott N. évi kötelezettségvállalásokra vonatkozó, az adott évben visszavont kötelezettségvállalásokra történő alkalmazásával kapott összeggel.
                        Ha törlik az N. év külső címzett bevételeiből származó azon összegeket (kötelezettségvállalási előirányzatokat, az (EU) 2020/2094 tanácsi rendelet szerinti összegek esetében pedig a többéves pénzügyi keret programozásában szereplő éves indikatív összegeket), amelyek nem a Horizont Európa programhoz más adományozók által nyújtott pénzügyi hozzájárulásokból származnak, Koszovó operatív hozzájárulását csökkenteni kell az N. évre vonatkozóan kiigazított hozzájárulási kulcsnak a törölt összegre való alkalmazásával kapott összeggel.
                     
                  II.   Koszovó operatív hozzájárulásának automatikus korrekciója
            
            
                     
                        1.
                     
                     
                        Az e megállapodás 4. cikkében említett automatikus korrekció kiszámítására a következő szabályok alkalmazandók:
                        
                                    a)
                                 
                                 
                                    a „versenypályázati támogatások” olyan pályázati felhívások útján odaítélt támogatások, amelyek esetében a végső kedvezményezettek az automatikus korrekció kiszámításának időpontjában azonosíthatók. A költségvetési rendelet 204. cikkében meghatározott, harmadik feleknek nyújtott pénzügyi támogatás kizárt;
                                 
                              
                                    b)
                                 
                                 
                                    amennyiben konzorciummal írnak alá jogi kötelezettségvállalást, a jogi kötelezettségvállalás kezdeti összegeinek megállapításához felhasznált összegek a koszovói jogalanynak minősülő kedvezményezettek számára a támogatási megállapodás indikatív költségvetési bontásával összhangban elkülönített halmozott összegek;
                                 
                              
                                    c)
                                 
                                 
                                    a versenypályázati támogatásoknak megfelelő jogi kötelezettségvállalások minden összegét az Európai Bizottság eCorda elektronikus rendszerének segítségével kell megállapítani, és az N+2. év februárjának második szerdáján kell kinyerni;
                                 
                              
                                    d)
                                 
                                 
                                    a „nem beavatkozási költségek” a program versenypályázati támogatásoktól eltérő költségei, beleértve a támogatási kiadásokat, a programspecifikus adminisztráció és egyéb tevékenységek költségeit (3);
                                 
                              
                                    e)
                                 
                                 
                                    a nemzetközi szervezeteknek mint végső kedvezményezett jogalanyoknak (4) juttatott összegeket nem beavatkozási költségeknek kell tekinteni.
                                 
                              
                  
                     
                        2.
                     
                     
                        A mechanizmust a következőképpen kell alkalmazni:
                        
                                    a)
                                 
                                 
                                    Az e megállapodás 3. cikkének (4) bekezdésével összhangban megnövelt N. évi kötelezettségvállalási előirányzatok végrehajtásával kapcsolatos, N. évre vonatkozó automatikus korrekciókat az e melléklet II. 1. c) pontjában említett eCorda N. és N+1. évre vonatkozó adatai alapján kell alkalmazni az N+2. évben, azt követően, hogy Koszovó Horizont Európa programhoz való hozzájárulására alkalmazták az e megállapodás 3. cikkének (8) bekezdése szerinti kiigazításokat. Azoknak a versenypályázati támogatásoknak az összegét kell figyelembe venni, amelyekre vonatkozóan a korrekció kiszámításának időpontjában rendelkezésre állnak az adatok.
                                 
                              
                                    b)
                                 
                                 
                                    Az N+2. évtől kezdődően 2029-ig az automatikus korrekció összegét az N. évre vonatkozóan az alábbiak különbözetének megállapításával kell kiszámítani:
                                    
                                                i.
                                             
                                             
                                                azon versenypályázati támogatások teljes összege, amelyeket az N. év költségvetési előirányzataihoz kapcsolódó kötelezettségvállalásokként osztottak ki Koszovónak, illetve osztottak szét koszovói jogalanyok között; valamint
                                             
                                          
                                                ii.
                                             
                                             
                                                Koszovó N. évre vonatkozó kiigazított operatív hozzájárulásának összege szorozva a következők hányadosával:
                                                
                                                            A.
                                                         
                                                         
                                                            az e megállapodás 3. cikkének (4) bekezdésével összhangban megnövelt N. évi kötelezettségvállalási előirányzatokból nyújtott versenypályázati támogatások összege; és
                                                         
                                                      
                                                            B.
                                                         
                                                         
                                                            az N. év összes engedélyezett költségvetési kötelezettségvállalási előirányzata, beleértve a nem beavatkozási költségeket is.
                                                         
                                                      
                                          
                              
                  III.   Koszovó pénzügyi hozzájárulásának megfizetése, a Koszovó operatív hozzájárulása tekintetében elvégzett kiigazítások kifizetése, valamint a Koszovó operatív hozzájárulására alkalmazandó automatikus korrekció kifizetése
            
            
                     
                        1.
                     
                     
                        A Bizottság a lehető leghamarabb, de legkésőbb a pénzügyi évre vonatkozó első fizetési felhívás kibocsátásakor közli Koszovóval a következő információkat:
                        
                                    a.
                                 
                                 
                                    a Koszovónak a Horizont Európa programban való részvételét fedező költségvetési sorokra vonatkozóan az adott évre véglegesen elfogadott uniós költségvetésben szereplő kötelezettségvállalási előirányzatok összege, adott esetben az e megállapodás 3. cikkének (4) bekezdésével összhangban megnövelve;
                                 
                              
                                    b.
                                 
                                 
                                    az e megállapodás 3. cikkének (7) bekezdésében említett részvételi díj összege;
                                 
                              
                                    c.
                                 
                                 
                                    a Horizont Európa program végrehajtásának N+1. évétől kezdődően az N. költségvetési évnek megfelelő, e megállapodás 3. cikkének (4) bekezdésével összhangban megnövelt kötelezettségvállalási előirányzatok végrehajtása és a visszavont kötelezettségvállalások szintje;
                                 
                              
                                    d.
                                 
                                 
                                    a Horizont Európa program azon része esetében, ahol az automatikus korrekció kiszámításához ilyen információkra van szükség, a koszovói jogalanyok javára tett kötelezettségvállalások szintje a költségvetési előirányzatok megfelelő éve és a kapcsolódó kötelezettségvállalások teljes összege szerinti bontásban.
                                 
                              A Bizottság a költségvetési tervezete alapján a lehető leghamarabb, de legkésőbb a pénzügyi év szeptember 1-jéig benyújtja az a) és b) pont szerinti információk tekintetében a következő évre vonatkozó becslést.
                     
                  
                     
                        2.
                     
                     
                        A Bizottság minden pénzügyi évben legkésőbb áprilisban és júniusban a megállapodás szerinti hozzájárulásának megfelelő fizetési felhívást állít ki Koszovónak.
                        Minden fizetési felhívásban rendelkezni kell arról, hogy a Koszovó által nyújtandó hozzájárulás hattizenkettedét legkésőbb a fizetési felhívás kibocsátását követő 30 napon belül meg kell fizetni.
                        A Bizottság e megállapodás végrehajtásának első évére vonatkozóan egyetlen fizetési felhívást állít ki az attól a naptól számított 60 napon belül, amelyen a megállapodás joghatást kezd kiváltani.
                     
                  
                     
                        3.
                     
                     
                        2023-tól kezdődően a fizetési felhívásnak minden évben tükröznie kell az N–2. évre fizetett operatív hozzájárulásra alkalmazandó automatikus korrekció összegét is.
                        A legkésőbb áprilisban közzétett fizetési felhívás tartalmazhatja a Koszovó által azon korábbi kutatási és innovációs keretprogram(ok) végrehajtására, irányítására és működtetésére kifizetett pénzügyi hozzájárulás kiigazítását is, amelyben Koszovó részt vett.
                        A 2028-as, 2029-es és 2030-as pénzügyi évek mindegyikében a Koszovó által 2026-ban és 2027-ben befizetett operatív hozzájárulásokra alkalmazott automatikus korrekcióból vagy az e megállapodás 3. cikkének (8) bekezdésével összhangban végrehajtott kiigazításokból eredő összeg fizetendő Koszovónak vagy Koszovó által.
                     
                  
                     
                        4.
                     
                     
                        Koszovó az e megállapodás szerinti pénzügyi hozzájárulását e melléklet III. szakaszának megfelelően fizeti meg. Amennyiben Koszovó az esedékesség napjáig nem teljesíti a fizetést, a Bizottság hivatalos emlékeztető levelet küld.
                        A pénzügyi hozzájárulás késedelmes megfizetése esetén Koszovó a hátralékos összeg után az esedékesség napjától számítva késedelmi kamatot fizet.
                        Az esedékesség napjáig be nem fizetett követelésre kamatlábként az Európai Központi Bank fő refinanszírozási műveleteire vonatkozó, az esedékesség napja szerinti hónap első naptári napján hatályos, az Európai Unió Hivatalos Lapjának C sorozatában közzétett kamatláb másfél százalékponttal megnövelt értéke alkalmazandó.
                     
                  
               (1)  Idetartoznak különösen a Covid19-válság utáni helyreállítás támogatására szolgáló Európai Uniós Helyreállítási Eszköz létrehozásáról szóló, 2020. december 14-i (EU) 2020/2094 tanácsi rendelettel (HL L 433 I., 2020.12.22., 27. o.) létrehozott Európai Uniós Helyreállítási Eszközből származó források.
            
               (2)  HL L 433 I., 2020.12.22., 23. o.
            
               (3)  Az egyéb intézkedések közé tartoznak különösen a közbeszerzés, a pénzdíjak, a pénzügyi eszközök, a Közös Kutatóközpont közvetlen cselekvései, az előfizetések (OECD, Eureka, IPEEC, IEA stb.), a szakértők (értékelők, projektek nyomon követése) stb.
            
               (4)  A nemzetközi szervezetekkel kapcsolatos költségek csak akkor tekinthetők nem beavatkozási költségnek, ha a nemzetközi szervezetek végső kedvezményezettek. Ez nem alkalmazandó abban az esetben, ha a nemzetközi szervezet egy projekt koordinátora (amely pénzeszközöket oszt el más koordinátorok között).
         
      
      
         
            II. MELLÉKLET
            
               Koszovó egyenértékű programjainak, projektjeinek és fellépéseinek nem kimerítő listája
            
            A következő nem kimerítő felsorolást a Horizont Európa programmal egyenértékű koszovói programoknak, projekteknek, fellépéseknek és tevékenységeknek kell tekinteni:
            1.   Rövid távú mobilitási támogatások
            
            A MESTI 28/2016. számú közigazgatási utasítás (1) szabályozza.
            A program támogatja a koszovói kutatók rövid távú tartózkodását a Koszovón kívüli felsőoktatási intézményekben és kutatóintézetekben, valamint a koszovói kutatók részvételét a Koszovón kívüli nemzetközi konferenciákon.
            2.   Kis összegű kutatástámogatási rendszer
            
            A MESTI 26/2016. számú közigazgatási utasítás (2) szabályozza.
            A program 6–12 hónapos időtartamú kis kutatási projektekhez nyújt finanszírozást koszovói kutatóknak, és a támogatás teljes összege legfeljebb 10 000 EUR. A program szükségessé teszi nemzetközi szakértők tanácsadói minőségben történő bevonását.
            3.   A tudományos publikációk pénzügyi támogatása
            
            A MESTI 27/2016. számú közigazgatási utasítás (3) szabályozza.
            A program legfeljebb 3 000 EUR összegben nyújt finanszírozást tudományos monográfiák kiadásához. A program jelenleg Koszovóban tevékenykedő jogi személyek és természetes személyek előtt áll nyitva.
            4.   A hatástényezővel rendelkező folyóiratokban megjelent publikációk pénzügyi támogatása
            
            A MESTI 1/2017. számú közigazgatási utasítás (4) szabályozza.
            A program finanszírozást biztosít a Koszovóban végzett kutatások eredményeként készült dokumentumoknak a Web of Science és a Scopus oldalán indexált folyóiratokban való megjelentetéséhez. A támogatás a kiadás költségeinek legfeljebb 80 %-át fedezi.
            
               (1)  https://masht.rks-gov.net/uploads/2017/01/28-ua-masht-nr-28-per-grandet-afatshkurta-te-mobiliteteve-rotated.pdf
            
               (2)  https://masht.rks-gov.net/uploads/2017/01/ua-per-aplikim-ne-projektet-e-vogla-shkencore-rotated-1.pdf
            
               (3)  https://masht.rks-gov.net/uploads/2016/12/rotated-1.pdf
            
               (4)  https://masht.rks-gov.net/uploads/2017/08/1-2017-ua-per-publikime-dhe-botime-shkencore-rotated.pdf
         
      
      
         
            III. MELLÉKLET
            
               Hatékony és eredményes pénzgazdálkodás
            
            A pénzügyi érdekek védelme és visszafizettetés
            
               1. cikk
               Felülvizsgálatok és ellenőrzések
               
                  1.   Az Európai Uniónak jogában áll, hogy egy vagy több uniós intézmény vagy szerv alkalmazandó jogi aktusaival összhangban és a vonatkozó megállapodásokban és/vagy szerződésekben előírtak szerint technikai, tudományos, pénzügyi vagy más típusú felülvizsgálatokat és ellenőrzéseket végezzen bármely olyan, Koszovóban lakóhellyel rendelkező természetes személy vagy ott letelepedett jogi személy helyiségeiben, aki, illetve amely európai uniós finanszírozásban részesül, valamint bármely olyan, Koszovóban lakóhellyel rendelkező, illetve ott letelepedett harmadik fél helyiségeiben, amely részt vesz az uniós források felhasználásában. Az ilyen felülvizsgálatokat és ellenőrzéseket az Európai Unió intézményeinek és szerveinek képviselői, különösen az Európai Bizottság és az Európai Számvevőszék alkalmazottai vagy az Európai Bizottság által megbízott más személyek végezhetik.
               
               
                  2.   Az Európai Unió intézményeinek és szerveinek képviselői, különösen az Európai Bizottság és az Európai Számvevőszék alkalmazottai, valamint az Európai Bizottság által megbízott más személyek számára megfelelő hozzáférést kell biztosítani a helyiségekhez, a munkákhoz és a dokumentumokhoz (elektronikus és nyomtatott változatban egyaránt), valamint az ilyen ellenőrzések elvégzéséhez szükséges valamennyi információhoz, beleértve az ellenőrzött természetes vagy jogi személy vagy az ellenőrzött harmadik fél birtokában lévő bármely dokumentum vagy adathordozó tartalmának fizikai/elektronikus másolatát és kivonatát.
               
               
                  3.   Koszovó nem akadályozza és semmilyen különös módon nem nehezíti meg a (2) bekezdésben említett alkalmazottak és más személyek számára, hogy az e cikkben említett feladataik ellátása céljából belépjenek Koszovóba, illetve az ellenőrzött személyek helyiségeibe.
               
               
                  4.   A felülvizsgálatok és auditok a megállapodás alkalmazásának a 9. cikk (5) bekezdése szerinti felfüggesztését, az ideiglenes alkalmazás megszüntetését vagy a megállapodás felmondását követően is elvégezhetők az egy vagy több európai uniós intézmény vagy szerv alkalmazandó jogi aktusaiban megállapított feltételek szerint, és az Európai Unió által a megállapodás alkalmazásának a 9. cikk (5) bekezdése szerinti felfüggesztése, az ideiglenes alkalmazás megszüntetése vagy a megállapodás felmondása hatálybalépésének időpontja előtt az Európai Unió költségvetésének végrehajtására irányulóan tett jogi kötelezettségvállalásokkal kapcsolatos vonatkozó megállapodásokban és/vagy szerződésekben foglaltaknak megfelelően.
               
            
            
               2. cikk
               Az Unió pénzügyi érdekeit sértő szabálytalanságok, csalás és egyéb bűncselekmények elleni küzdelem
               
                  1.   Az Európai Bizottság és az Európai Csalás Elleni Hivatal (OLAF) felhatalmazást kap arra, hogy Koszovó területén igazgatási vizsgálatokat – többek között helyszíni ellenőrzéseket és vizsgálatokat – végezzen. Ezeket a vizsgálatokat az egy vagy több uniós intézmény alkalmazandó jogi aktusaiban megállapított feltételekkel összhangban kell lefolytatni.
               
               
                  2.   Az illetékes koszovói hatóságok észszerű időn belül tájékoztatják az Európai Bizottságot vagy az OLAF-ot minden olyan tényről vagy gyanúról, amely az Unió pénzügyi érdekeit sértő szabálytalansággal, csalással vagy más jogellenes tevékenységgel kapcsolatban tudomásukra jutott.
               
               
                  3.   Helyszíni ellenőrzések és vizsgálatok a Koszovóban lakóhellyel rendelkező vagy ott letelepedett, uniós forrásokban részesülő bármely természetes vagy jogi személy, valamint az uniós források felhasználásában részt vevő, Koszovóban lakóhellyel rendelkező vagy ott letelepedett bármely harmadik fél telephelyén végezhetők.
               
               
                  4.   A helyszíni ellenőrzéseket és vizsgálatokat az Európai Bizottság vagy az OLAF a koszovói kormány által kijelölt illetékes koszovói hatósággal szoros együttműködésben készíti elő és hajtja végre. Annak érdekében, hogy segítséget nyújthasson, a kijelölt hatóságot előzetesen észszerű időben értesíteni kell az ellenőrzések és vizsgálatok tárgyáról, céljáról és jogalapjáról. Ennek érdekében az illetékes koszovói hatóságok tisztviselői részt vehetnek a helyszíni ellenőrzéseken és vizsgálatokon.
               
               
                  5.   A koszovói hatóságok kérésére a helyszíni ellenőrzések és vizsgálatok az Európai Bizottsággal vagy az OLAF-fal közösen is lefolytathatók.
               
               
                  6.   A Bizottság és az OLAF alkalmazottainak hozzáféréssel kell rendelkezniük minden olyan információhoz és dokumentációhoz – ideértve a számítógépes adatokat is –, amelyek a helyszíni ellenőrzések és vizsgálatok megfelelő lefolytatásához szükségesek. Ennek keretében másolatot készíthetnek az érintett dokumentumokról.
               
               
                  7.   Amennyiben az adott személy, szervezet vagy más harmadik fél ellenáll a helyszíni ellenőrzésnek vagy vizsgálatnak, a koszovói hatóságok – a nemzeti szabályokkal és előírásokkal összhangban eljárva – segítséget nyújtanak az Európai Bizottság, illetve az OLAF számára ahhoz, hogy utóbbiak elláthassák a helyszíni ellenőrzés vagy vizsgálat lefolytatásával kapcsolatos feladataikat. E segítségnyújtásnak ki kell terjednie a koszovói jog szerinti megfelelő óvintézkedések meghozatalára, különösen a bizonyítékok megóvása érdekében.
               
               
                  8.   Az Európai Bizottság vagy az OLAF tájékoztatja a koszovói hatóságokat az ilyen ellenőrzések és vizsgálatok eredményéről. Így különösen az Európai Bizottság, illetve az OLAF minden szabálytalanságra utaló, a helyszíni ellenőrzés vagy vizsgálat folyamán tudomására jutó tényről és gyanúról haladéktalanul értesíti az illetékes koszovói hatóságot.
               
               
                  9.   A koszovói büntetőjog alkalmazásának sérelme nélkül az Európai Bizottság közigazgatási intézkedéseket és szankciókat szabhat ki azokra a koszovói jogi vagy természetes személyekre, akik az európai uniós jogszabályokkal összhangban részt vesznek valamely program vagy tevékenység végrehajtásában.
               
               
                  10.   E cikk megfelelő végrehajtása érdekében az Európai Bizottság vagy az OLAF és az illetékes koszovói hatóságok rendszeres információcserét folytatnak, és e megállapodás valamely részes felének kérésére konzultálnak egymással.
               
               
                  11.   Az OLAF-fal való hatékony együttműködés és információcsere elősegítése érdekében Koszovó kapcsolattartó pontot jelöl ki.
               
               
                  12.   Az Európai Bizottság vagy az OLAF és az illetékes koszovói hatóságok közötti információcserét a titoktartási követelmények megfelelő tiszteletben tartásával kell lefolytatni. Az információcsere keretében megosztott személyes adatok védelmét a vonatkozó szabályokkal összhangban biztosítani kell.
               
               
                  13.   A koszovói hatóságok együttműködnek az Európai Ügyészséggel annak érdekében, hogy az az alkalmazandó jogszabályokkal összhangban elláthassa az Unió pénzügyi érdekeit sértő bűncselekmények elkövetői és bűnrészesei tekintetében történő nyomozással és vádhatósági eljárás lefolytatásával, valamint az említett személyek bíróság elé állításával kapcsolatos feladatait.
               
            
            
               3. cikk
               Behajtás és végrehajtás
               
                  1.   Az Európai Bizottság által elfogadott, államokon kívül bármely természetes vagy jogi személyre a Horizont Európa programból eredő követelések vonatkozásában vagyoni kötelezettségeket rovó határozatok Koszovóban végrehajthatók. A határozatot az a koszovói hatóság látja el végrehajtási záradékkal – az okirat valódiságának vizsgálatán kívül minden más alakiságot mellőzve –, amelyet a koszovói kormány erre a célra kijelöl. Koszovó kormánya megnevezi a Bizottság és az Európai Unió Bírósága számára a kijelölt nemzeti hatóságát. A 4. cikkel összhangban az Európai Bizottság jogosult az említett végrehajtható határozatokról közvetlenül értesíteni a Koszovóban lakóhellyel rendelkező, illetve letelepedett természetes és jogi személyeket. A végrehajtás a koszovói törvényeknek és eljárási szabályoknak megfelelően történik.
               
               
                  2.   Az Európai Unió Bírósága által uniós programokkal, tevékenységekkel, intézkedésekkel vagy projektekkel kapcsolatos szerződésben vagy megállapodásban foglalt választottbírósági kikötés alkalmazása keretében hozott ítéletek és végzések Koszovóban az Európai Bizottságnak az (1) bekezdésben említett határozataival azonos módon végrehajthatók.
               
               
                  3.   Az Európai Unió Bírósága hatáskörrel rendelkezik a Bizottság által kiadott, az (1) bekezdésben említett határozat jogszerűségének felülvizsgálatára és végrehajtásának felfüggesztésére. A végrehajtási eljárás szabálytalanságára vonatkozó panaszok tekintetében azonban Koszovó bíróságai rendelkeznek joghatósággal.
               
            
            
               4. cikk
               Kommunikáció és információcsere
               A Horizont Európa program végrehajtásában vagy a program ellenőrzésében részt vevő európai uniós intézmények és szervek jogosultak arra, hogy közvetlenül, többek között elektronikus információcsere-rendszereken keresztül kommunikáljanak a Koszovóban lakóhellyel rendelkező, illetve ott letelepedett és uniós finanszírozásban részesülő természetes vagy jogi személyekkel, valamint az uniós források felhasználásában részt vevő, Koszovóban lakóhellyel rendelkező vagy ott letelepedett harmadik felekkel. Az ilyen személyek, szervezetek és felek közvetlenül benyújthatnak az Európai Unió intézményeinek és szerveinek minden, az uniós programra alkalmazandó európai uniós jogszabályok, valamint az adott program végrehajtása céljából kötött szerződések vagy támogatási megállapodások értelmében általuk benyújtandó releváns információt és dokumentációt.